Pasiūlymas TARYBOS SPRENDIMAS Europos Sąjungos vardu sudaryti Susitarimą pasikeičiant laiškais dėl narystės Australinių tunų apsaugos konvencijos išplėstinėje komisijoje /* COM/2015/071 final - 2015/0036 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Australinių tunų apsaugos komisija (angl. santrumpa CCSBT) – regioninė žuvininkystės valdymo organizacija (RŽVO), atsakinga už visuose vandenyse gyvenančių australinių tunų išteklių valdymą. Australinių tunų apsaugos konvencija įsigaliojo 1994 m. gegužės 20 d. Nuo 2006 m. Europos Sąjunga yra su CCSBT išplėstine komisija bendradarbiaujantis, bet jai nepriklausantis subjektas. Su Išplėstine komisija bendradarbiaujantys, bet jai nepriklausantys subjektai dalyvauja visoje CCSBT veikloje be teisės balsuoti. Kad įgytų su Išplėstine komisija bendradarbiaujančio, bet jai nepriklausančio subjekto statusą, subjektas turi laikytis CCSBT išteklių valdymo ir išsaugojimo tikslų ir taikyti jos nustatytas priemones. Po kelerius metus trukusių diskusijų 2013 m. spalio mėn. vykusiame 20-ajame CCSBT susitikime Rezoliucija dėl Išplėstinės komisijos buvo pakeista: regioninės ekonominės integracijos organizacijoms leista tapti Išplėstinės komisijos narėmis ir joms šis statusas suteikiamas taikant pasikeitimo laiškais procedūrą, pagal kurią prašymą pateikęs subjektas CCSBT tvirtai įsipareigoja laikytis Konvencijos sąlygų ir CCSBT išplėstinės komisijos sprendimų. Europos Komisijos parengtame [XXX] Tarybos sprendimo dėl Susitarimo pasikeičiant laiškais dėl narystės Australinių tunų apsaugos konvencijos išplėstinėje komisijoje pasirašymo Europos Sąjungos vardu ir laikino taikymo pasiūlyme Europos Komisija rekomendavo Tarybai pasirašyti ir laikinai taikyti Susitarimą pasikeičiant laiškais dėl narystės CCSBT išplėstinėje komisijoje. Pasibaigus šiai procedūrai ES turėtų teisę tapti CCSBT išplėstinės komisijos bei Išplėstinio mokslo komiteto nare ir juose balsuoti. Pagrindinė priežastis, dėl kurios ES nori tapti CCSBT nare, – panašus australinių tunų išteklių (už kuriuos atsakinga CCSBT) ir paprastųjų tunų išteklių (už kuriuos atsakinga ICCAT) valdymas, taip pat Sąjungos noras visuose vandenynuose nuosekliai taikyti išteklių išsaugojimo principą ir įtvirtinti įsipareigojimą visame pasaulyje ilgą laiką išsaugoti ir tausiai naudoti žuvininkystės išteklius. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Netaikoma. 3. TEISINIAI PASIŪLYMO ASPEKTAI Šiuo pasiūlymu siekiama Europos Parlamentui pritarus užbaigti teisinį procesą, kuris prasidėjo po to, kai buvo pasirašytas ir pradėtas laikinai taikyti Susitarimas pasikeičiant laiškais dėl narystės CCSBT išplėstinėje komisijoje ir Išplėstiniame mokslo komitete. 2015/0036 (NLE) Pasiūlymas TARYBOS SPRENDIMAS Europos Sąjungos vardu sudaryti Susitarimą pasikeičiant laiškais dėl narystės Australinių tunų apsaugos konvencijos išplėstinėje komisijoje EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 6 dalies a punktą, atsižvelgdama į Europos Komisijos pasiūlymą, atsižvelgdama į Europos Parlamento pritarimą[1], kadangi: (1) Sąjunga yra kompetentinga pagal bendrą žuvininkystės politiką priimti biologinių jūrų išteklių apsaugos priemones ir sudaryti susitarimus su trečiosiomis šalimis bei tarptautinėmis organizacijomis; (2) pagal Tarybos sprendimą 98/392/EB ([2]) Sąjunga yra 1982 m. gruodžio 10 d. Jungtinių Tautų jūrų teisės konvencijos, pagal kurią visos tarptautinės bendruomenės narės įpareigojamos bendradarbiauti išsaugant ir valdant biologinius jūrų išteklius, susitariančioji šalis; (3) pagal Tarybos sprendimą 98/414/EB ([3]) Sąjunga yra Susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių išsaugojimu ir valdymu, įgyvendinimo susitariančioji šalis; (4) 2009 m. gruodžio 1 d. Taryba įgaliojo Europos Komisiją Europos Sąjungos vardu siekti, kad būtų pakeistos Australinių tunų apsaugos konvencijos (angl. santrumpa CCSTB) taisyklės ir Europos Sąjunga taptų susitariančiąja šalimi; (5) 2013 m. spalio mėn. vykusiame 20-ajame susitikime CCSBT pakeitė Rezoliuciją dėl Išplėstinės komisijos, kad pagal Susitarimą pasikeičiant laiškais Europos Sąjunga galėtų tapti CCSBT išplėstinės komisijos nare; (6) [XXX] Taryba leido pasirašyti ir laikinai taikyti Susitarimą pasikeičiant laiškais dėl narystės CCSBT išplėstinėje komisijoje; (7) su Sąjungos valstybių narių vėliavomis plaukiojantys laivai žvejoja australinių tunų paplitimo rajone esančių išteklių žuvis, todėl Sąjunga yra suinteresuota veiksmingai prisidėti prie Konvencijos įgyvendinimo; (8) be to, tai padės Sąjungai visuose vandenynuose nuosekliai taikyti išteklių išsaugojimo principą ir įtvirtinti įsipareigojimą visame pasaulyje ilgą laiką išsaugoti ir tausiai naudoti žuvininkystės išteklius; (9) todėl Susitarimas pasikeičiant laiškais turėtų būti sudarytas, PRIĖMĖ ŠĮ SPRENDIMĄ: 1 straipsnis Sąjungos vardu sudaromas Susitarimas pasikeičiant laiškais dėl narystės Australinių tunų apsaugos konvencijos (toliau – Konvencija) išplėstinėje komisijoje. Susitarimo pasikeičiant laiškais tekstas pridedamas prie šio sprendimo. 2 straipsnis Tarybos pirmininkas įgaliojamas paskirti asmenį (-is), kuriam (-iems) suteikiami įgaliojimai Sąjungos vardu deponuoti patvirtinimo dokumentą CCSBT atstovaujančiam jos atsakingajam sekretoriui, kaip numatyta Konvencijos 10 straipsnyje. Priimta Briuselyje Tarybos vardu Pirmininkas [1] OL C , , p. . [2] OL L 179, 1998 6 23, p. 1. [3] OL L 189, 1998 7 3, p. 14. PRIEDAS prie Pasiūlymo dėl Tarybos sprendimo Europos Sąjungos vardu sudaryti Susitarimą pasikeičiant laiškais dėl narystės Australinių tunų apsaugos konvencijos išplėstinėje komisijoje A. Europos Sąjungos laiškas Gerb. pone (-ia), turiu garbę priminti Rezoliuciją dėl Išplėstinės komisijos ir Išplėstinio mokslo komiteto įsteigimo (toliau – Rezoliucija) su pakeitimais, padarytais 2013 m. spalio mėn. vykusiame 20-ajame Australinių tunų apsaugos komisijos (angl. santrumpa CCSBT) susitikime. Rezoliucijos 6 dalyje nustatyta, kad bet kuri regioninė ekonominės integracijos organizacija, žuvininkystės arba kito sektoriaus subjektas, su kurių valstybės vėliava plaukiojantys laivai bet kuriuo metu per praėjusius trejus kalendorinius metus sužvejojo australinių tunų, gali CCSBT atsakingajam sekretoriui išreikšti norą tapti Išplėstinės komisijos ir Išplėstinio mokslo komiteto nariu. Tuo tikslu CCSBT atsakingasis sekretorius jos vardu pasikeis laiškais su tokios regioninės ekonominės integracijos organizacijos, žuvininkystės arba kito sektoriaus subjekto atstovu. Rezoliucijos 7 dalyje pakeitimų, susijusių su ES teise 2015–2017 metais naudotis 10 tonų kvota, nėra. Būčiau dėkingas, jeigu praneštumėte, kad gavote šį laišką, ir patvirtintumėte, kad šis laiškas ir Jūsų atsakymas sudaro CCSBT ir Europos Sąjungos susitarimą, pagal kurį, taikant minėtos Rezoliucijos nuostatas, Europos Sąjunga tampa CCSBT išplėstinės komisijos ir išplėstinio mokslo komiteto nare. ES norėtų išreikšti savo tvirtą įsipareigojimą toliau laikytis CCSBT konvencijos sąlygų ir Išplėstinės komisijos sprendimų. Šis susitarimas bus pradėtas taikyti kitą dieną po Jūsų atsakymo. Su didžia pagarba Europos Sąjungos vardu Pirmininkas